《复闻河南山东得雨有作》
清代·弘历

雪积雨复沾，皇州春可乐。望蜀志未已，所忆齐与洛。

旋闻足一犁，稍释忧心灼。迩时入夏来，时复风霾作。

麦腹正含胎，绿芒半焦若。默祷瞻星躔，延领望云脚。

夕惕以朝乾，近筹远更度。旬宣方伯臣，皆予心膂托。

忧勤相与共，念恤民之瘼。封奏得佳音，灵雨霈郊郭。

麦秋良足恃，予怀转宽绰。三辅尚愆期，愁慰相萦著。

卜泽候蜥蜴，呼晴厌乾鹊。天衣信五铢，风引辄飘霩。

十岁九祈雨，允矣予德薄。罪岁夙知戒，展转祗增怍。